Абдуллина Эльвира
Казан шәһәре 96 нчы гимназиясенең 7 Б сыйныфы укучысы

Тамчы

Зәңгәр күктә якты кояш балкый. Көн кызулыгыннан тынып калган бар җан иясе әлсерәп утыра. Җирдән үсеп чыгып, тирә-якка хуш исләр таратып утырырга хыялланган үсемлекләр күптән яңгыр көтәләр. 
Кинәт кап-кара болытлар килеп чыгып, бөтен күк йөзен каплап алдылар. Кояш та күренмәс булды. Ишеп-ишеп, эре яңгыр ява башлады. Болыттан котылганга сөенеп, һәрбер яңгыр тамчысы үз юлын эзли башлады. Шуларның берсе кыр уртасында үсеп утырган ямь-яшел каен агачы яфрагына килеп төште. Килеп төште дә дөньяның матурлыгына сокланып, озак кына уйланып утырды. Тамчы яфрактан җиргә төшмәскә тырышты, чөнки каен ышыгында утыру аңа бик ошый иде, җитмәсә бөтен тирә-як уч төбендәгедәй күренеп тора. Монда яшәү рәхәт булачаклыгын уйлап, ул яңа таңны үзен сыендырган яфракта каршылады.

 Тиздән җир өстенә кояшның беренче нурлары төште. Алар шундый якты, шундый җылы булып тоелды тамчыга, ирексездән ул кояшка таба омтылып куйды. Кояш аның саен өскәрәк күтәрелде, тамчының да кояш күтәрелгән биеклеккә җитәсе килде. Ул тагын бер омтылды да, яфрактан аерылып, кояш артыннан китте, тик озак менә алмады. Кояшның көйдергеч нурлары аны бик тиз парга әйләндерде, тамчыдан бернәрсә дә калмады.

Күп кенә кешеләрне мин шул тамчыга охшатам. Үз туган якларыннан аерылып китәләр дә чит-ят җирләрдә саргаеп, якыннарын, туганнарын бер күрергә тилмереп яшиләр.

